На 10 май 1940 година Германия започва своето настъпление в Белгия и в края на месеца повечето министри се евакуират във Франция. Спак също заминава, но семейството му остава в окупирана Белгия, където е принудено да се укрива от властите, а снаха му Сюзан Спак е арестувана и умира в затвора. Малко след капитулацията на Франция Спак и Юбер Пиерло преминават нелегално през Испания и на 24 октомври успяват да достигнат Великобритания, където формират белгийско правителство в изгнание. Макар и окупирана, Белгия участва активно във военните усилия на Обединените нации със своя търговски флот, военновъздушните и сухопътни войски в Англия и Африка и с ресурсите на Белгийско Конго, най-вече мед, калай и уран.